A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a szellemitulajdon-jogok vámhatósági érvényesítéséről szóló európai parlamenti és tanácsi rendelet elfogadására vonatkozó tanácsi álláspontról /* COM/2013/0282 final - 2011/0137 (COD) */





2011/0137 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a szellemitulajdon-jogok vámhatósági érvényesítéséről szóló európai parlamenti és tanácsi rendelet elfogadására vonatkozó tanácsi álláspontról 1. Előzmények A javaslat Európai Parlament, illetve Tanács számára történő megküldésének időpontja (COM(2011) 0285 végleges – 2011/0137 (COD) dokumentum): || 2011.05.24. Az Európai Parlament álláspontjának időpontja (első olvasat): || 2012.07.03. A Tanács álláspontja elfogadásának időpontja: || 2013.05.16. 2. A Bizottság javaslatának célja A javasolt rendelet célja, hogy a szellemi tulajdonjogok kereskedelmi vonatkozásairól szóló WTO-megállapodás III. részének 4. fejezetét (TRIPS-megállapodás – A szellemi tulajdonjogok érvényesítése – A határforgalommal kapcsolatos különleges követelmények) jelenleg végrehajtó 1383/2003/EK rendelet[1] helyébe lépjen. A javaslat szerves része a szellemitulajdon-jogok egységes piacáról szóló bizottsági közleményben[2] felvázolt stratégiai keretnek és összhangban áll a szellemitulajdon-jogok védelmére vonatkozó hosszú távú uniós politikával és stratégiával. Ezt a politikát a Bizottság számos közleménye tükrözi, többek között az Európa 2020 stratégiáról szóló közlemény[3], az egységes piaci intézkedéscsomagról szóló közlemény[4] és az EU belső biztonsági stratégiájáról szóló közlemény[5]. A javaslat célja, hogy megerősítse a vámszervek képességét a szellemitulajdon-jogok határokon történő érvényesítésére: kiszélesíti a szabályozás hatályába tartozó szellemitulajdonjog-sértések körét és a vámkezeléstől függetlenül fenntartja a vámhatóságok hatáskörét a vámfelügyelet alá tartozó összes áru ellenőrzésére; a szellemitulajdon-jogok megsértésével kapcsolatos kockázat megfelelő elemzése és értékelése céljából biztosítja, hogy a vámszervek magas színvonalú információkhoz jussanak; továbbá meghatározza a vámintézkedési kérelmeket és az árulefoglalási információkat rögzítő és a vámhatóságok közötti adatcserét lehetővé tevő központi adatbázis (COPIS) jogalapját. Az adminisztratív terhek minimális szinten tartása érdekében a javaslat a jelenlegi eljárások bizonyos módosításait is előirányozza: rendelkezik az áruk bírósági eljárás nélküli – az érintett felek egyetértésén alapuló – megsemmisítésének lehetőségéről; olyan új eljárást állapít meg a kis tételek tekintetében, amelynek keretében az árukat a jogtulajdonos bevonása nélkül is meg lehet semmisíteni. A javaslat biztosítja, hogy minden kereskedő jogszerű érdekét figyelembe vegyék: harmonizálja az áru lefoglalásával hátrányosan érintett felek meghallgatáshoz való jogát és kiigazítja az egyes felek számára az eljárások során rendelkezésre álló időszakokat. Megoldást kínál a két 2010-es WTO-vita keretében az EU területén továbbított generikus gyógyszerek kapcsán kifejezett indiai és brazil aggodalmakra: a javaslat az újonnan bevezetett (17) preambulumbekezdésben emlékeztet a TRIPS-megállapodásról és a közegészségügyről szóló 2001. évi dohai nyilatkozatra, elhagyja a (8) preambulumbekezdést („gyártási vélelem”) és jobban igazodik a TRIPS-megállapodás szövegéhez (a vámszerveknek a szellemitulajdonjog-sértés kapcsán „megfelelő bizonyítékot” kell kérniük az áruk lefoglalásához). 3. A Tanács álláspontjával kapcsolatos megjegyzések A Tanács első olvasatban elfogadott álláspontja teljes mértékben tükrözi a Tanács, az Európai Parlament és a Bizottság közötti három oldalú megbeszélés során elért megállapodást, amelynek megkötésére 2012. december 19-én került sor. E megállapodás főbb pontjai a következők: – A párhuzamos kereskedelem és a túltermelésből származó termékek kivétele a rendelet hatályából. – Annak tisztázása, hogy a vámhatóság az Unió területén alkalmazandó szellemitulajdon-jogokkal kapcsolatos jogszabályokat sértő műveletek megakadályozása céljából, továbbá a szellemitulajdon-jogok érvényesítése terén harmadik országokkal folytatott együttműködés érdekében vámellenőrzéseket végezhet és végrehajthatja a vámjogszabályokban előírt azonosítási intézkedéseket. – A kis tételekre vonatkozó egyedi eljárást nem sértő közös eljárás meghatározása a rendelet hatályába tartozó szellemitulajdonjog-sértések összes típusára. E közös eljárás keretében az érintett áruk a jogtulajdonos kérésére anélkül is megsemmisíthetők, hogy a jogtulajdonos bírósági eljárást indítana, feltéve, hogy a nyilatkozattevő vagy az áruk birtokosa – miután kellő tájékoztatást kapott az áruk lefoglalásáról – nem kifogásolja az áruk megsemmisítését. – Annak megállapítása, hogy a kis tételekre vonatkozó eljárás csak a kérelmező ilyen irányú korábbi kérése esetén alkalmazható, és hogy a vámhatóságnak lehetősége van előírni az ilyen eljárás alkalmazásával kapcsolatos költségek kérelmező általi megtérítését. – A kis tétel fogalmának meghatározása a rendeletben oly módon, hogy a rendelet bizonyos körülmények esetén felhatalmazást adjon a Bizottságnak arra, hogy e fogalommeghatározás nem alapvető fontosságú elemeinek módosítása tekintetében az Európai Unió működéséről szóló szerződés 290. cikke szerinti, felhatalmazáson alapuló jogi aktusokat fogadjon el. – A TRIPS-megállapodás 69. cikkével összhangban és az áruk szellemitulajdon-jogokat sértő nemzetközi kereskedelmének megszüntetése céljából jogalap meghatározása az EU és a harmadik országok vámhatóságai közötti, az ilyen kereskedelmet érintő gyors adatcseréhez. A harmadik országokkal folytatandó adatcsere részletes gyakorlati szabályait meghatározó rendelkezések egységes végrehajtásának érdekében a Bizottság végrehajtási hatáskörökkel való felruházása, nevezetesen az említett gyakorlati szabályok részleteinek meghatározása tekintetében. A harmadik országokba történő adattovábbításról szóló rendelkezések nem sértik az uniós adatvédelmi rendelkezéseket, különösen a 95/46/EK irányelv 25. és 26. cikkét és a 45/2001/EK rendelet 9. cikkét. – Az áru lefoglalásával hátrányosan érintett felek meghallgatáshoz való jogát harmonizáló rendelkezések kivétele a rendeletből. Az általános vélekedés szerint a meghallgatáshoz való jogot a nemzeti jognak kell biztosítania. – Azon esetek listájának kiszélesítése és egyértelműsítése, amelyekben a jogtulajdonos felhasználhatja a vámszervek által a rendelet szerinti árulefoglalást követően vele közölt információkat. – Az adatgyűjtés, az adatfeldolgozás, az adatmegőrzési időszakok, a joggyakorlás és a felelősségek kapcsán a hatályos adatvédelmi jogszabályoknak megfelelő rendelkezések beemelése az alap-jogiaktusba. A Bizottság teljes mértékben támogatta a három oldalú megbeszélések során elért megállapodást. 4. Következtetés A Bizottság a javaslattal kapcsolatos minden tanácsi módosítást elfogadhat. [1] A Tanács 2003. július 22-i 1383/2003/EK rendelete az egyes szellemi tulajdonjogokat feltehetően sértő áruk elleni vámhatósági intézkedésekről és az ilyen jogokat ténylegesen sértő áruk ellen hozandó intézkedésekről. [2] A Bizottság 2011. május 24-i közleménye: A szellemitulajdon-jogok egységes piaca – COM(2011) 287 végleges. [3] A Bizottság 2010. március 3-i közleménye: Az intelligens, fenntartható és inkluzív növekedés stratégiája – COM(2010) 2020 végleges. [4] A Bizottság 2010. november 11-i közleménye: Az egységes piaci intézkedéscsomag felé – COM(2010) 608 végleges/2. [5] A Bizottság 2010. november 22-i közleménye: Az EU belső biztonsági stratégiájának megvalósítása: öt lépés a biztonságosabb Európa felé – COM(2010) 673 végleges.